CELEX: 62018TN0515
Language: bg
Date: 2018-08-29 00:00:00
Title: Дело T-515/18: Жалба, подадена на 29 август 2018 г. — FAKRO/Комисия

26.11.2018   
            
            
               BG
            
            
               Официален вестник на Европейския съюз
            
            
               C 427/80
            
         
      Жалба, подадена на 29 август 2018 г. — FAKRO/Комисия
      (Дело T-515/18)
      (2018/C 427/107)
      Език на производството: полски
      
         Страни
      
      
         Жалбоподател: FAKRO sp. z o. o. (Нови сач, Полша) (представител: radca prawny A. Radkowiak-Macuda)
      
         Ответник: Европейска комисия
      
         Искания на жалбоподателя
      
      Жалбоподателят иска от Общия съд:
      
                  —
               
               
                  да отмени решение на Комисията от 14 юни 2018 г., постановено в производството по жалба до Комисията на FAKRO sp. z o. o. на 12 юли 2012 г. относно злоупотреба с господстващо положение от групата VELUX (дело AT.40026 VELUX),
               
            
                  —
               
               
                  да осъди Комисията да заплати съдебните разноски.
               
            
         Основания и основни доводи
      
      В подкрепа на жалбата си жалбоподателят излага три основания.
      С първото основание се твърди явна грешка в преценката едновременно с недостатъчно мотивиране на обжалваното решение, тъй като било прието, че Европейският съюз няма интерес от продължаване на производството.
      Жалбоподателят твърди, че Комисията не изразила окончателно становище нито относно предпоставките, обуславящи възможността за установяване на злоупотреба с господстващо положение, нито относно която и да било от седемте посочени категории деяния. При преценката на твърдението, че господстващото предприятие прилага хищническо ценообразуване, Комисията безкритично основала решението си на доводите на това предприятие, пренебрегвайки доводите на жалбоподателя, без да извършва дори опростен анализ на проблема. Жалбоподателят счита, че въвеждането от господстващото предприятие на „бойна“ марка е имало за цел единствено да се препятства навлизането или развитието на негови конкуренти на пазара, а прилаганите от това предприятие инвестиционни отстъпки са били селективни, изключващи и дискриминационни, което е било в нарушение на член 102 ДФЕС. Той твърди, че доказателствата сочат ясно, че в противоречие с член 102 ДФЕС господстващото предприятие е сключвало изключващи договори, както и че провеждането на разследване нямало да изисква отделянето на значителни ресурси, а само проверка на представените от него данни и доказателства.
      С второто основание се твърди нарушение на принципа на добра администрация, както и очевидна грешка в преценката относно липсата на интерес на Европейския съюз от продължаване на производството.
      От подаването на жалбата до постановяването на решението изминали над 71 месеца. Бездействието на Комисията не било оправдано от никакви особени обстоятелства. Комисията разполагала с основната информация относно европейския пазар на покривни прозорци. Бездействието ѝ можело да доведе до невъзможност за жалбоподателя да защити правата си пред националните органи за защита на конкуренцията поради предвидената в националната правна уредба погасителна давност относно вземанията.
      С третото основание се твърди нарушение на член 8, параграф 1 от Регламент № 773/2004 (1) поради отказан на жалбоподателя достъп до акт, водещ до лишаването му от ефективно право на защита.
      В съответствие с действащите разпоредби в случай, че Комисията информира жалбоподателя за намерението си да отхвърли жалбата, той има право на достъп до документите, на които се основава временното решение на Комисията. По настоящото дело Комисията не предоставила такъв достъп на жалбоподателя. Освен това Комисията допуснала правонарушение, като не спазила правилата за преценка на интереса на Европейския съюз, тъй като не извършила надлежна оценка на характера и последиците от твърдените деяния на господстващото предприятие.
      
         (1)  Регламент (ЕО) № 773/2004 на Комисията от 7 април 2004 година относно водените от Комисията производства съгласно членове [101 ДФЕС] и [102 ДФЕС] (ОВ L 123, 2004 г., стр. 18; Специално издание на български език, 2007 г., глава 8, том 1, стр. 242).